**ΕΝΩΣΗ ΛΕΙΤΟΥΡΓΩΝ ΜΕΣΗΣ ΕΚΠΑΙΔΕΥΣΗΣ ΚΕΦΑΛΟΝΙΑΣ - ΙΘΑΚΗΣ (ΕΛΜΕ-ΚΙ)**

elme\_ki@yahoo.gr

**Η Γραμματέας της ΚΟ του ΣΥΡΙΖΑ**

**ανοίγει ξανά θέμα εντοπιότητας στα κριτήρια διορισμού εκπαιδευτικών;**

Το ΔΣ της ΕΛΜΕ-ΚΙ, θεωρεί πως απαιτούνται άμεσα εξηγήσεις από τη βουλευτή του Νομού Κεφαλονιάς – Ιθάκης και Γραμματέα της ΚΟ του ΣΥΡΙΖΑ σχετικά με απόσπασμα που υπάρχει σε πρόσφατο δελτίο τύπου που εξέδωσε. Συγκεκριμένα αναφέρει πως συζήτησε με την Υπουργό Διοικητικής Ανασυγκρότησης Μαριλίζα Ξενογιαννακοπούλου «θέματα που αφορούν στην κινητικότητα των δημοσίων υπαλλήλων και τα προβλήματα υποστελέχωσης των νησιωτικών υπηρεσιών». Κατά τα λοιπά καμία πληροφορία (τυχαίο;😉). Είμαστε ιδιαίτερα υποψιασμένοι, διότι, όπως είχαμε δημοσιοποιήσει στις 11/9 του 2017, η κ. βουλευτής είχε αναφερθεί στο θέμα των διορισμών εκπαιδευτικών λέγοντας ότι ψάχνει ένα τρόπο να μπορεί στα νησιά να ισχύει η εντοπιότητα στο διορισμό τους. Επιπλέον, στην Περιφέρεια Ιονίων Νήσων (ΠΙΝ) η Περιφερειακή Αρχή (ΣΥΡΙΖΑ – ΛΑΕ) αντί της αναγκαίας στελέχωσης των υπηρεσιών της, έχει υλοποιήσει την «κινητικότητα» σε υπαλλήλους της μεταφέροντάς τους από νησί σε νησί!!! Λέμε καθαρά: πρόβλημα στελέχωσης των δημόσιων υπηρεσιών στα νησιά μας υπάρχει διότι δεν γίνονται μόνιμοι διορισμοί. Επιπλέον, δεν παίρνεται κανένα ουσιαστικό μέτρο για αυξήσεις στους μισθούς, για κάλυψη στα έξοδα μετακίνησης των συναδέλφων, για εκπτωτικά εισιτήρια, για εστίες και σίτιση.

Ειδικά στην εκπαίδευση η κυβέρνηση τάζει ελάχιστους μόνιμους διορισμούς σε βάθος τριετίας (για πολλοστή φορά), ενώ ετοιμάζει νέο σύστημα διορισμού αναπληρωτών, με «νέα» κριτήρια (όπως αυτό της εντοπιότητας σε νησιωτικές, ορεινές και μειονεκτικές περιοχές), όπου θα οδηγήσουν σε απολύσεις χιλιάδων που αναπληρώνουν τον εαυτό τους για χρόνια στα νησιά μας και αλλού.

Το ΔΣ της ΕΛΜΕ-ΚΙ, καλεί την Γραμματέα της ΚΟ του ΣΥΡΙΖΑ και την κυβέρνηση να ξεκαθαρίσουν το τι εννοούν και το τι συζητούν εν κρυπτώ από τον κλάδο των εκπαιδευτικών, τους δημόσιους υπαλλήλους και το λαό μας. Να σταματήσουν την πολιτική της ελαστικής εργασίας, των απολύσεων στην οποία συμπλέουν μαζί με ΕΕ – ΝΔ. Να σταματήσουν τον κοινωνικό αυτοματισμό που προωθούν, στο όνομα της στελέχωσης των υπηρεσιών των νησιών. Να σταματήσουν τις μετακινήσεις από νησί σε νησί, στο όνομα του «ρεαλισμού».

* Εδώ και τώρα μαζικοί μόνιμοι διορισμοί όλων όσων εργάζονται στο δημόσιο ως συμβασιούχοι, χωρίς όρους και προϋποθέσεις.
* Μονιμοποίηση όλων των αναπληρωτών εκπαιδευτικών, που έχουν υπογράψει έστω και μία σύμβαση εργασίας.
* Μέτρα για μισθούς - σίτιση – στέγαση – μετακίνηση των συναδέλφων.

Αργοστόλι 30/09/2018

ΓΙΑ ΤΟ Δ.Σ. ΤΗΣ ΕΛΜΕ ΚΙ

|  |  |
| --- | --- |
| Ο Πρόεδρος | Η Γενική Γραμματέας |
| Μαντζουράτος Δημήτρης | Ποταμιάνου Σοφία |